રિલાયન્સ ગ્રૂપના સ્થાપક ધીરુભાઈ અંબાણીએ કંપનીને પ્રગતિના પંથે લઈ જવા ‘બેકવર્ડ ઇન્ટીગ્રેશન’નો સહારો લીધો હતો. તેમના દિવંગત થયા પછી કંપનીના ભાગલા કરી છૂટા પડેલા ભાઈઓ મુકેશ અને અનિલ અંબાણીએ પોતપોતાની કંપનીઓને ટકાવી રાખવા પરસ્પર સહયોગ સાધ્યો હોય તેમ લાગે છે. અનિલ અંબાણી ગ્રૂપની રિલાયન્સ કોમ્યુનિકેશન્સ મોબાઇલ સેવાના ખોટા અને ભળતા – સળતા બિલ મોકલે. એ બિલને સમજવા, તેમાં સુધારો કરાવવા કે સમાધાનરૂપી કોઈ રકમ નક્કી કરવા ગ્રાહકે પેટ્રોલ બાળી કંપનીની રિજિઓનલ ઓફિસ (પ્રાદેશિક કચેરી, બસ)નું રૂબરૂ ચક્કર કાપવું પડે. ખોટા બિલ પાછળ પેટ્રોલ બાળનારા બધા નહીં તો થોડાક લોકો પણ રિલાયન્સ પેટ્રોલિયમ પંપના ગ્રાહકો હોવાના. ખરું ને? એક હકીકત તરફ ધ્યાન દોરું – રિલાયન્સ કોમ્યુનિકેશન્સની એરિયા ઓફિસ અમદાવાદમાં પ્રહલાદનગર વિસ્તારમાં આવેલી છે. તેની સાવ નજીકમાં રહેતા મોબાઇલ ધારકે કંપનીની ઓફિસે એક વાર જવા માટે પણ 15 – 20 રૂપિયાનું પેટ્રોલ બાળવું પડે. ખાનગી કંપનીઓ તો સરકારી કચેરીઓ કરતા બે ધક્કા વધુ ખવડાવે એટલે દરેક ધક્કે પેટ્રોલ ખર્ચનો ગુણાકાર કરતા જાઓ. આપ ‘Reliance Mobile’ના ગ્રાહક હો તો આશ્વાસન અને ન હો તો આભાર.